**Gurbanguly Mälikguliyýewiç Berdimuhamedow** (*turkmeeniksi*, ven. Гурбангулы Мяликгулыевич Бердымухамедов, *Gurbanguly Mjalikgulyjevitš Berdymuhamedov*, s. 29. kesäkuuta 1957) on Turkmenistanin entinen presidentti ja diktaattori. Berdimuhamedow toimi ennen presidenttikauttaan Turkmenistanin varapääministerinä. Maan turvallisuusneuvosto nimitti hänet 21. joulukuuta 2006 virkaatekeväksi presidentiksi Saparmurat Nijazovin kuoleman jälkeen. Berdimuhamedow asettui presidenttiehdokkaaksi ja voitti helmikuussa 2007 järjestetyt presidentinvaalit lähes 90 prosentin kannatuksella. Hän edustaa Turkmenistanin demokraattista puoluetta.
Vuonna 2010 presidentille myönnettiin arvonimi **Arkadag**, joka tarkoittaa 'suojelijaa'.

Berdimuhamedow on koulutukseltaan hammaslääkäri ja on toiminut aiemmin terveys- ja lääketeollisuuden ministerinä ja Nijazovin henkilökohtaisena lääkärinä. Ennen vaaleja häntä pidettiin heikkotahtoisena ja vaikutusvallattomana, mitä spekuloitiin syyksi hänen pitkään jatkuneeseen asemaansa varapääministerinä.

19. maaliskuuta 2022 Berdimuhamedowin kausi päättyi ja hänen tilalleen uudeksi presidentiksi nousi hänen poikansa Serdar.

Nousu presidentiksi
-------------------

Nijazovin perustuslain mukainen seuraaja, parlamentin puhemies Ovezgeldy Atajev pidätettiin ja turvallisuusneuvosto nimitti kokouksessaan Berdimuhamedowin presidentin virkaan. Berdimuhamedow on julistanut Turkmenistanin jatkavan suuren edeltäjänsä linjaa ja kunnioittavan hyviä naapuruussuhteita ja neutraalia politiikkaa. Berdimuhamedow nimettiin Nijazovin hautajaiset järjestämän komitean johtoon, joka Neuvostoliiton aikoina oli yleensä johtajan seuraajalle varattu asema. Lain mukaan presidentinvaalit on järjestettävä kahden kuukauden kuluessa. Perustuslain 60 artiklan toisen luvun mukaan Berdimuhamedow ei saa asettua ehdokkaaksi, mutta Khalk Maslakhaty kumosi tämän pykälän ja hänet nimettiin yhdeksi kuudesta nimetystä presidenttiehdokkaasta.

Berdimuhamedow voitti helmikuussa 2007 järjestetyt presidentinvaalit suurella enemmistöllä. Monet tahot ovat epäilleet tulosta etukäteen järjestetyksi. Presidentinvaalien äänestysprosentti oli 98,65 %. Berdimuhamedow lupasi kansalaisille huomattavasti enemmän vapauksia kuin edesmennyt diktaattorina johtanut Nijazov, esimerkiksi pääsyn Internetiin. Vaalikampanjassaan Berdimuhamedow lupasi uudistuksia maatalouteen, koulutukseen ja eläkkeisiin.

4. toukokuuta 2007 Turkmenistanin parlamentti myönsi Berdimuhamedowille armeijan kenraalin sotilasarvon. ja hän vahvisti asemaansa maan johdossa muun muassa siirtämällä syrjään vaikutusvaltaisen Nijazovin henkivartiokaartin kenraali Akmurad Rejepovin 15. toukokuuta 2007. Rejepov pidätettiin myöhemmin.

Berdimuhamedow juhli 50-vuotissyntymäpäiviään 29. kesäkuuta 2007, jolloin hänelle myönnettiin "merkittävistä saavutuksistaan" Watanin (isänmaan) kunniamerkki. Se on kullasta ja timanteista valmistettu ja noin kilogramman painoinen. Syntymäpäiviensä yhteydessä presidentti julkaisi myös elämäkertansa ja valtio laski liikkeelle 400 hänen kuvallaan varustettua kulta- ja hopeakolikkoa.

26. lokakuuta 2010, maan 19. itsenäisyyspäivänä presidentille myönnettiin arvonimi *Arkadag*, joka merkitsee suojelijaa.

### Uudistuksia

Berdimuhamedow on muuttanut Nijazovin "neutraalisuuspolitiikkaa", joka tosiasiassa tiesi maan lähes täydellistä sulkeutumista ulkomaailmalta, ja on pyrkinyt aktiivisempaan vuorovaikutukseen Venäjän ja länsimaiden kanssa. Ašgabatiin tehtiin vilkkaasti diplomaattisia vierailuja ulkomaiden edustajien saapuessa tervehtimään maan uutta presidenttiä. Voittajaksi selviytyi ilmeisesti Venäjä, joka sopi 12. toukokuuta 2007 Türkmenbaşyssa suunnitelmista rakentaa Kaspianmeren kiertävä kaasuputki Kazakstanin kautta Venäjälle. Tosin myös Yhdysvaltain sponsoroimalla Venäjän ohittavalla Trans-Kaspia-kaasuputkihankkeella on edelleen mahdollisuuksia toteutua.

Ensimmäisen kuuden vallassaolokuukautensa aikana Berdimuhamedow käynnisti joitain uudistuksia, palautti eläkkeet 1. heinäkuuta 2007 ja avasi uudelleen maan tiedeakatemian. Myös kuukausille ja viikonpäiville palautettiin niiden vanhat nimet, kun Nijazov oli nimennyt ne itsensä, äitinsä ja historiallisten henkilöiden mukaan.

Syksyllä 2008 laadittu uusi perustuslaki otti maassa käyttöön monipuoluejärjestelmän ja markkinatalouden. Lisäksi parlamenttia luvattiin laajentaa.

Berdimuhamedow on osittain jatkanut edeltäjänsä kaltaisten massiivisten rakennushankkeiden toteuttamista. Pääkaupunkiin rakennettiin uusi viiden tähden hotelli, hallituksen rakennuksia, uusi stadion ja "Onnellisuuden palatsi" avioliittotilaisuuksia varten. Suunnitelmissa on myös Karakumin aavikon Karashorin syvänteeseen keskelle aavikkoa luotava 2000 neliökilometrin laajuinen "Kultaisen ajan järvi" täyttämällä syvänne puuvillapeltojen kasteluun käytetyllä vedellä. Projektin kustannuksiksi arvioidaan 20 miljardia dollaria.

Galleria
--------

* Berdimuhamedow lahjoittaa koiranpennun Vladimir Putinille vuonna 2017.Berdimuhamedow lahjoittaa koiranpennun Vladimir Putinille vuonna 2017.
* Berdimuhamedow (oikealla reunassa) vierailulla Kul Sharif -moskeijassa, Tatarstanissa vuonna 2008.Berdimuhamedow (oikealla reunassa) vierailulla Kul Sharif -moskeijassa, Tatarstanissa vuonna 2008.

Lähteet
-------

1. ↑  pyhiinvaelluksen jälkeen hallitus on suosittanut häntä kutsuttavan nimellä *Gurbanguly Berdimuhammed* ilman venäläisiä päätteitä, kts: Straight Pipeline Talk *Kommersant*.  Arkistoitu 4.3.2016. Viitattu 3.7.2007. (englanniksi)
2. ↑  Presidentinvaalien tulos vahvistettiin Turkmenistanissa *Helsingin Sanomat*.  14.2.2007.  Arkistoitu 1.7.2014. Viitattu 2.7.2007.
3. 1 2  Turkmenistan: President Gurbanguly Berdymukhammedov is awarded the status of Arkadag – protector Fergana News.  Arkistoitu 25.9.2020.  (englanniksi)
4. ↑  Turkmenbashi, "Father of All Turkmen," Dies *Kommersant*.  Arkistoitu 4.3.2016. Viitattu 2.7.2007. (englanniksi)
5. ↑  Serdar Berdimuhamedov sworn in as Turkmenistan's new president  19.3.2022. Anadolu Agency. Viitattu 25.3.2022. (englanniksi)
6. 1 2  Turkmenistanin presidentti valittu *Yle Uutiset*.  14.2.2007. Viitattu 4.3.2021.
7. ↑  Turkmen leader becomes army general  4.5.2007. RIA.  Arkistoitu 9.10.2007. Viitattu 5.5.2007. (englanniksi)
8. ↑  Turkmenistan: New President Shows Shades Of 'Turkmenbashi' RFE/RL. Viitattu 15.7.2007. (englanniksi)
9. ↑  Russia, Kazakhstan, Turkmenistan agree on Caspian gas pipe -1 RIA.  Arkistoitu 18.5.2008. Viitattu 16.5.2007. (englanniksi)
10. ↑  Turkmen go back to old calendar BBC.  (englanniksi)
11. ↑  Turkmenistan siirtyy monipuoluejärjestelmään *Helsingin Sanomat*.  26.9.2008.  Arkistoitu 7.11.2011. Viitattu 24.1.2010.
12. ↑  Turkmenistan to create desert sea *BBC News*.  16.7.2009. BBC. Viitattu 24.1.2010. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Gurbanguly Berdimuhamedow**.
* BBC News Profile: Gurbanguly Berdymuhamedov (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Korea
* Kroatia
* Alankomaat
* Puola
* Venäjä

 |
|  |
| Tieteilijät | 
* CiNii

 |

 |